**Velencei Biennálé 2015:**

**A világ jövője. A budapesti ÖKOMP a Magyar Pavilonban**

 Az epikus időtartam - A rendetlenség kertje – A tőke, mint gondolkodásunk szűrője.

**A/ Bevezető. Általános leírás**

 Az emberi civilizáció, amely néhány ezer éve egyre rohamosabb tempóban és egyre nagyobb mértékben próbálja javítani az életünket, napjainkban bizonytalanul egyensúlyoz a felvilágosodás és a katasztrófa között.

 Az ökológiai krízis megoldása, avagy az emberi faj hosszú távú meghatározatlan ideig való fennmaradásának kérdése – az epikus időtartam hossza - a világ jövőjéről való gondolkodásunkat szükségszerűen a középpontba helyezi. Az emberi tevékenység oly mértékben megerősödött, hogy a világ azzá formálódik, amit elképzelünk.

 Százezer évvel ezelőtt hozzávetőleg százezer ember élt földünkön, ötven éve kétmilliárd. Ma majd hétmilliárdan vagyunk. Anyag és energiafelhasználásunk sokszorosa a százezer évvel ezelőttinek. Élő bolygónk természetes működésének eredményét: az évenként ránk eső napsütést, a belélegezhető tiszta levegőt, az tiszta ivóvizet, a termőtalajt, élő világunk össztermését, amely létünkhöz nélkülözhetetlen, **az idén (2014) már augusztus végére elfogyasztottuk!** Az ezt követő négy hónapban már létünk nem megújuló alapjait éljük fel. Az ökológiai krízis megoldását nehezíti, hogy jó érdekérvényesítő lehetőségekkel rendelkező csoportok rövidtávú céljai még mindig az élő természet holt termékké alakításához a -„termelő zabáláshoz”- fűződnek. A természet rendjét mohóságunkban a rendetlenségünk kertjévé tettük. A szorongató helyzet fokozatosan, hosszú idő alatt alakult ki, megoldásához sajnos jóval kevesebb időnk van. Fontos az egyéni és közös emberi célok helyes kitűzése

 **B/” A Világ Jövője” a Magyar Pavilonban:**

ÖKOMP. Nyitott humánökológiai tervező műhely

A világ mai helyzetét és a még lehetséges jövőt néhány jellegzetes objektummal jelöljük.

A főbejáraton belépve az előtérben az ÉSZAK jele: Hatalmas, (70 cm magas 180 cm átmérőjű) gömbszelet jégből. Lassú olvadása és a vízszint emelkedése az alatta elhelyezett plasztikus térképen jelzi, hogy a globális felmelegedés már nem csak egy elképzelt veszély, hanem most zajló folyamat.

A bejárattól jobbra eső mintegy hat méter átmérőjű kör alaprajzú tér közepén lesz a termékké darált természet szobra, a HULLADÉKBOLYGÓ, ahol a rendetlenség kertjéből már csak a rendetlenség maradt. A terem kérdése: MENNYI AZ, AMI ELÉG? Önmagában ez az eldobott elektromos vezetékekből, rongyokból és fonalkötegekből formált, mintegy két méter átmérőjű gömb nem lenne szokatlan. A közepén végighasított gömb mindenki számára rejt egy darab textilt, amelyből a következő térben tanulja meg a fonal sodrását. Ez azonban egyedül nem megy, segítő társat is kell találni.

A jobboldali nagy terembe lépve a RETEXTIL csapata tanítja a fonal készítésének módját. A tér kialakítása, a gyűrűforma 12 személyes ülőhelyek, a TEKNŐCHÁZ és az újrahasznosítás tere a közösséget is formálja. Itt kaphatóak nemzetközi díjakat nyert ökológiai mesekönyvek és az eredeti formatervezésű, újrahasznosított termékek: a RETEXTIL termékek, a PEACEPEN és társaik.

 A főbejárattal szemben, a ház tengelyében, a hátsó íves falnál, az észak-déli tengelyen kap helyet a budapesti ÖKOMP, és a Helsinkibe tervezett ÖKOMP, amelynek központi tere a Kalevala mítosz világtojását idéző tér. A nagyméretű fa modellek mellett az ÖKOMP leírását is megtaláljuk.

Átérünk a baloldali terembe. Ebben a teremben van a nyitott tervezőműhely, ahol a világ sokféle településének lehetőségeit felmérve az adott hely szellemének megfelelő öko-iskolát vagy humánökológiai műhelyt tervezünk, a helyiekkel együtt. Itt látható majd a Tokióba tervezett ÖKOMP kikötő, a TEKNŐCHÁZ (lásd a mellékletet) és más helyszínek tervei. Következik a meditáció és a belső figyelem csendes, kör alaprajzú terme. Csak néhány mondat a bejáratnál: a Delphoi jósda felirata: Ismerd meg önmagad! (GNOTHI SEAUTON) és három kérdés: mit akarok, hogyan érem el, és milyen alapon döntöm el, hogy valójában mit is akarok?

A Ház alaprajza lehetővé teszi, hogy azok a látogatók, akiket csak a KAPCSOLATOK és a ZENE KERTJÉBEN zajló események érdekelnek, egyenesen a belső udvar kertjébe lépjenek. Itt van elhelyezve a NYUGAT jele, az európai harang. (A nándorfehérvári csata vége, 1456. augusztus) és a KELET jele: a hatalmas gong. (A II. világháború vége, Hirosima és Nagaszaki, 1945. augusztus 6.) Évente egyszer, augusztus hatodikán szerte a világon hallható. Az átrium kert közepén hatalmas dob, a DÉL forróságát idézi. Ez a zene és tánc helye.

Az így kijelölt mezőben világunk jövőjét, a kiállítás kereteit felhasználva a felsorolt eszközökkel értelmezzük: Világunk jövője a közösségek hálózatán keresztül épül fel. Humánökológus aktivisták és tudósok előadásai a még lehetséges jövőről; a téma kiemelkedő ismeretterjesztő és művészeti filmjei. Másrészről pedig a szorongató kérdésekre adott pozitív válaszok: új humánökológiai központok és közösségek építése; az újrahasznosítás korszerű eszközei mesekönyvek bemutatása; design: mindez az ökológiai gondolkodás népszerűsítésére.

Az ÖKOMP modell:

Az ÖKOMP-ot, Budapest jövőformáló jelképét, példaként állítjuk ki a világ jövőjét témául választó velencei kiállításon. Magyarország komp ország, az ÖKOMP a Margit sziget déli csúcsánál, a Margit híd törésvonalánál helyezkedik el, mintegy mesterséges meghosszabbítása a szigetnek. A kompot a harangtorony rögzíti oly módon, hogy a vízszint mozgásával együtt képes emelkedni és süllyedni. A tervezett kompkikötő és a hozzá csatlakozó kompok és hajók a fenntartható élet mintájaként szolgálnak. A hely kiválasztásánál az is fontos, hogy az ne gépkocsival legyen megközelíthető, de gyalog, biciklivel, és tömegközlekedéssel, vagy vízen könnyen elérhető a kompkikötő. A harangtorony tetején a négy égtáj jelképét helyezzük el.

**Miért tervezünk és építünk humánökológiával foglalkozó nyitott műhelyeket:**

**Az ökológiát nem ismerő lakosság nem találkozik a nyílt utcán a kulturális hipnózist helyettesítő gondolatokkal és gyakorlattal**. Korunk mérgező termékei és téveszméi nem segítik a tisztánlátást. **A fenntarthatóságot képviselő, gyógyító szándékú alternatívák, bár megjelentek már, eldugott civil irodákban, apró boltocskákban és belterjes internetes hírlevelekben élnek csupán.**

A Velencei Biennále segítségével egy nagyobb nyilvánosság számára is látható lesz a fenntartható világ megőrzésére irányuló műhely.

Célunk egy közösségi tér megteremtése, amely programjaiban az ökológiai fenntarthatóság elméletét és mindennapi gyakorlatát hirdeti A terv egy létrehozandó hálózat része, amely ön- és világismeretünk elmélyítésével segíti életünket.

 Ennek megvalósítása érdekében a hely kezdeményezi és koordinálja a következőket:

* Szakmai együttműködés oktatási intézményekkel.
* Hosszú távú együttműködés más civil szervezetekkel.
* A fenntartható fejlődés irányába tartó gazdasági szereplőkkel való együttműködés.
* A projektet önfenntartóvá tevő gazdasági tevékenységek támogatása: ökopiac, biobolt és ökológiai szellemiségű könyvek, mesekönyvek, információhordozók, újrahasznosítás

Mindannyiunk szívében él egy csendes, nyugodt hely, ahol egyensúly, béke, ugyanakkor elevenség uralkodik. A mi emberi világunkban is léteznek szigetei a boldogságnak. Azt is megállapíthatjuk, hogy nem ez az általános. **Elgondolásunk az, hogy a nyugalom, egyensúly szigete tudatosan is létrehozható.** A megvalósításhoz bölcsesség szükséges, tapasztalat, a gyógyítás szándéka, tisztánlátás és művészi megjelenítő erő, hogy az így életre kelt szellemiség lassan átformálja világunkat.

 Magyarország szerencsés földrajzi fekvése miatt ökológiai szempontból a könnyebben gyógyítható országok közé sorolható. A következő évtizedek stratégiája azonban sorsdöntő az itt élő emberek számára. **A gazdaság építésének és a természet védelmének megfelelő iránya és összehangoltsága példaértékű lehet az egész földrajzi térség számára.** Országunk teknőszerű fennsíkjai évente hatalmas mennyiségű tiszta ivóvizet képesek összegyűjteni. Ránk vár ennek a ritka ajándéknak a korszerű kezelése.

 2015-ben a velencei magyar pavilon a kiállítás ideje alatt úgy működik, mint egy humánökológiát népszerűsítő és oktató, nyitott művészeti műhely.

A kiállítás mintegy fél éves működése alatt kiváló előadókkal értelmezzük a jövő lehetőségeit, e kulcsszavak mentén: A világ jövője, béke, háború, előrelátás, tervezés, újrahasznosítás és a természet rendjének átfogó megértése. Együttműködés. Ökológia. Nyugalom. Biztonság, törvényesség. Jó kormányzás. Figyelem. Áramlás. A víz csodái. A föld helyes használata. Adás. Előadás. Tanácsadás. Gyógyítás. A megfelelő helyszín. Nyitottság és intimitás. Minőség. Mediáció. Meditáció. Populáció. Energiafelhasználás. Fogyasztás. Tudatosság. Takarékosság. A pénzműködés formái.

RÉSZTVEVŐ ELŐADÓK NÉVSORA:

Boyan Slat, Ocean Cleanup Array

Simonyi Gyula, BOCS alapítvány

Meller Anna, ökofilmek készítője

Gyulai Iván ökológus

Ország József vízügyi szakértő

David Schram, a MAGIC org. alapítója, a Zöld Pont Alapítvány társalapítványa Palo Altoban

Margaret Cornelius Suva szigetének főorvosa. Marilyn Cornelius Ökológus

Róna Péter pénzügyi szakember

Márkus Zoltán Helsinkiből

Óe Kendzaburó, Nobel-díjas japán író, aki magyar népmeséken nőtt fel

Simony Cecilía, ökomeseíró, aki pályázaton nyert könyvével is szerepel

 **Kulcskérdések:**

Mennyi az, ami elég?

Hogyan bánunk a földdel, egymással és a többi élőlénnyel?

**C/ Megnyitó ünnepség :**

A hangkeltő jelek megszólaltatására és a kiállításra tervezett zenei anyag összeállítására, megírására Szemző Tibor zeneszerzőt kértem meg.

Az elkészült kiállítás felavatása és átadása egy egész napon át tartó ünnep.

Nyolc órakor kezdünk halk zenével, az északi oldalon. A jég, a hó, a hideg szeles tél sejtelmes zenéje szól. Fehér ruhás táncosok elevenítik meg a zenét. A hallásunk után most a látásunk is élesedik, kifinomul.

Kivetítjük az északi és déli sark, az Antarktisz és a többi hideg régió szépséget és veszélyeztetettségét bemutató filmeket.

Tíz órakor meghallgatjuk az északi régió szónokát, majd a keleti kultúrák zenéjével folytatjuk.

Mind a négy régiónak van egy-egy szónoka. Ők nem politikusok, hanem elismert civil vezetők. Ismertetik az általuk képviselt világrész helyzetét, a környezeti kihívásokat és azt, hogy a versengés mellett milyen lehetőséget látnak a globális együttműködésre, a minket életben tartó bolygót érintő problémák megoldására.

Tizenkét órakor megszólal a két harang. A vetített rajzok, fényképek, és filmek, a nándorfehérvári csatát és a Hirosima és Nagaszaki nukleáris bombázását idézik röviden, a két harang eredetére emlékeztetve.

 A harangjáték után a déli oldalon dobosok a dél forróságát idéző koncertet adnak.

Egy órakor állófogadás a meghívottakkal. A szabad beszélgetés a vendégekkel és a sajtófogadás öt órakor, keleti teaszertartás keretei között kezdődik.

Hat órakor a nyugati kultúra zenéje kerül előtérbe. A komoly zenét fokozatosan felváltja a tánczene. Tíz óra után minden elcsendesedik és az éjféli harangszó előtt elhallgat. Az emberek köröket formálnak, fényeket adnak körbe, mindenki elmondja a nevét. Ezzel az egynapos ünnepléssel országunk példát mutat a világnak a paradigmaváltás szelíd módjára, és jelképesen - a világ jövőjét megjelenítő kiállítás keretében - átvált a napjaink általános kifosztó és romboló társadalmi mintájából, a gyógyító és kiegyensúlyozó társadalmi modell építésének útjára.

Mi történik a megnyitó ünnepség után? Hogyan válik fenntarthatóvá az etikus gazdasággal, a humánökológiával és a szociális igazsággal, a jó kormányzással is foglalkozó központ?

Reméljük, hogy kiállításunkon ezekre a kérdésekre mindenki talál magának személyre szabott választ - vagy kérdést, melyre majd ő maga találja meg a jó választ.

A kiállítás ideje alatt a ZÖLD PONT és a RETEXTIL alapítvány aktivistái segítenek a szövésben és a mesekönyvek és az újrahasznosított tárgyak árusításában, és a kiállítás látogatóival együtt Ariadné fonalát is megtalálni.

ZÖLD PONT ALAPÍTVÁNY Ortutay Tamás